Obama is Time se Persoon van die JaarBarack Obama op Time se voorblad toe hy die toekenning in 2008 ingepalm het. President Barack Obama is as Time-tydskrif se persoon van die jaar aangewys. Die 51-jarige leier van Amerika is Woensdagaand deur Richard Stengel, besturende redakteur van die tydskrif, op die Today Show met dié gesogte titel bekroon. “Obama is basies die begunstigde en outeur van ‘n tipe Nuwe Amerika, ‘n nuwe demografie, ‘n nuwe kulturele Amerika waarvan hy ‘n simbool is.” Obama is in 2008 deur die tydskrif vereer nadat hy die eerste swart Amerikaanse president geword het. Obama het sedertdien die eerste Demokratiese president in Amerika geword sedert Franklin Delano Roosevelt, om ten minste 50% van die stemme in twee agtereenvolgende verkiesings in te palm. “Hy sal op 20 Januarie die eed aflê as die eerste Demokraat in meer as 75 jaar om twee keer die meerderheid van die stemme te wen. Slegs vyf ander presidente in die geskiedenis van Amerika kon dit al regkry,” het die tydskrif bevestig. Die naaswenners is (in volgorde) Malala Yousafzai, die tiener van Pakistan wat deur Taliban-rebelle geskiet is nadat hy vroueregte verdedig het; Tim Cook, hoof uitvoerende beampte van Apple, Mohamed Morsi, president van Egipte, en Fabiola Gianotti, ‘n hoofnavorser in die ontdekking van die Higgs Boson. Time-tydskrif is in 1923 in New York gestig en wys sedert 1927 iemand aan as Persoon van die Jaar om diegene te eer wat ‘n beduidende invloed op die wêreld uitgeoefen het.